b'\n_START_ARTICLE_\nHalvor Zangenberg\n_START_PARAGRAPH_\nHalvor Zangenberg (f\xc3\xb8dt 31. januar 1881, d\xc3\xb8d 4. maj 1940) var en dansk arkitekt og museumsinspekt\xc3\xb8r._NEWLINE_Zangenberg blev knyttet til udforskningen af den danske byggeskik og Frilandsmuseet efter, at Frilandsmuseet og Dansk Folkemuseum i 1920 var blevet lagt under Nationalmuseet. Han rejste hele Danmark rundt for at finde eksempler p\xc3\xa5 den traditionelle danske bygningskunst, som egnede sig til udstilling p\xc3\xa5 Frilandsmuseet. Disse rejser og den dertil knyttede forskning resulterede i en r\xc3\xa6kke artikler om historisk byggeskik i det gamle danske omr\xc3\xa5de.'